pythainlp/thaigov-corpus huggingface dataset:
รัฐบาลไทย-ข่าวทำเนียบรัฐบาล-กระทรวงเกษตรฯ เตรียมจัดงานวันดื่มนมโลก ประจำปี 2561
วันจันทร์ที่ 28 พฤษภาคม 2561
กระทรวงเกษตรฯ เตรียมจัดงานวันดื่มนมโลก ประจําปี 2561
กระทรวงเกษตรฯ เตรียมจัดงานวันดื่มนมโลก ประจําปี 2561 ภายใต้แนวคิด “นมยิ่งดื่มยิ่งดี” ณ สวนสัตว์ดุสิต รณรงค์ให้ความรู้ที่ถูกต้อง เพื่อให้ผู้บริโภคดื่มนมที่สดและคุณภาพดี
นายสรวิศ ธานีโต ผู้ตรวจราชการกระทรวงเกษตรและสหกรณ์ รักษาการอธิบดีกรมปศุสัตว์ แถลงข่าวการจัดงาน “วันดื่มนมโลก ประจําปี 2561” หรือ World Milk Day 2018 ณ กระทรวงเกษตรและสหกรณ์ ว่า วันดื่มนมโลก ได้กําหนดโดย FAO ให้เป็นวันที่ 1 มิถุนายนของทุกปี เพื่อให้ทั่วโลกได้ตระหนักถึงความสําคัญของการดื่มนม ซึ่งรวมทั้งทุกภาคส่วนที่เกี่ยวข้อง ตั้งแต่ ต้นน้ํา ได้แก่ เกษตรกรผู้เลี้ยงโคนม กลางน้ํา ได้แก่ ผู้แปรรูปนมและผลิตภัณฑ์นม จนถึงปลายน้ํา คือ ผู้บริโภค ได้เห็นคุณค่าของนม ดังนั้น กระทรวงเกษตรและสหกรณ์ ได้แก่ กรมปศุสัตว์ องค์การส่งเสริมกิจการโคนมแห่งประเทศไทย หรือ อสค. ร่วมกับองค์การอาหารและเกษตรแห่งสหประชาชาติ หรือ FAO และสมาคมอุตสาหกรรมผลิตภัณฑ์อาหารนมไทยหรือ สอนท. รวมทั้ง องค์การสวนสัตว์ในพระบรมราชูปถัมภ์ ได้กําหนดจัดงานวันดื่มนมโลก ประจําปี 2561 ขึ้น ซึ่งในปี 2561 นี้ จะมีการจัดงานวันดื่มนมโลก ในวันศุกร์ที่ 1 มิถุนายน 2561 ณ สวนสัตว์ดุสิต กรุงเทพฯ โดยพิธีเปิดงานจะเริ่มตั้งแต่เวลา 09.30 น. บริเวณประตู 1 สวนสัตว์ดุสิต โดยในงานจะมีการออกบูธแสดงผลิตภัณฑ์นมใหม่ ๆ บทความรู้ต่าง ๆ เกี่ยวกับคุณประโยชน์ โดยเฉพาะคุณประโยชน์ในด้านการเสริมสร้างสุขภาพที่เหมาะสมกับทุกวัย ตามคําขวัญที่ว่า “นมยิ่งดื่มยิ่งดี” และในงานดังกล่าวก็จะมีดารายอดนิยมที่ชื่นชอบการดื่มนมได้มาสนทนา แลกเปลี่ยนเรียนรู้เกี่ยวกับประโยชน์ต่าง ๆ ของการดื่มนมกับนักวิชาการทั้งในประเทศและต่างประเทศ
นายสรวิศ ธานีโต ผู้ตรวจราชการกระทรวงเกษตรและสหกรณ์ รักษาการอธิบดีกรมปศุสัตว์ กล่าวเพิ่มเติมว่า การดื่มนมของคนไทยในรูปของนมพาสเจอร์ไรส์และนมยูเอชที ปัจจุบันเฉลี่ย 18 ลิตรต่อคนต่อปี ซึ่งค่อนข้างน้อย เมื่อเทียบกับประเทศญี่ปุ่น หรือในประเทศยุโรปและอเมริกา ซึ่งอาจเนื่องจากประเทศไทยค่อนข้างอุดมสมบูรณ์ อย่างไรก็ตาม นมถือว่าเป็นอาหารที่คุณค่าทางอาหารสูงและจําเป็นต่อสุขภาพ หากคนไทยดื่มนมเพียงวันละ 1 แก้ว จะช่วยเสริมสร้างสุขภาพของร่างกาย รวมทั้งยังช่วยสร้างความยั่งยืนในอาชีพการเลี้ยงโคนมของเกษตรกรไทยด้วย ดังนั้น จึงขอฝากสื่อมวลชนและผู้เกี่ยวข้องช่วยเผยแพร่ประชาสัมพันธ์ในงานวันดื่มนมโลกครั้งนี้ รวมทั้งช่วยกันรณรงค์ให้คนไทยได้ดื่มนมมาก ๆ และรับรู้ข่าวสารที่เป็นจริงเกี่ยวกับคุณประโยชน์ของการดื่มนมด้วย
*********************************
กลุ่มงานโฆษกและวิเคราะห์ข่าว กองเกษตรสารนิเทศ
สํานักงานปลัดกระทรวงเกษตรและสหกรณ์
โทร 02-2810859 แฟกซ์ 02-2822871
moacnews60@gmail.com
moac58@gmail.com
www.moac.go.th
www.facebook.com/kasetthai
รัฐบาลไทย-ข่าวทำเนียบรัฐบาล-“รัฐวิสาหกิจนำส่งรายได้ในช่วงสองเดือนแรกของปีงบประมาณ 2562 สูงกว่าเป้าหมาย 22%”
วันพุธที่ 12 ธันวาคม 2561
“รัฐวิสาหกิจนําส่งรายได้ในช่วงสองเดือนแรกของปีงบประมาณ 2562 สูงกว่าเป้าหมาย 22%”
ในช่วงสองเดือนแรกของปีงบประมาณ 2562 (เดือนตุลาคม – เดือนพฤศจิกายน 2561) สคร. สามารถจัดเก็บเงินนําส่งรายได้แผ่นดิน จํานวน 60,425 ล้านบาท ซึ่งสูงกว่าประมาณการจํานวน 10,956 ล้านบาท หรือร้อยละ 22 ของเป้าหมาย
นายประภาศ คงเอียด ผู้อํานวยการสํานักงานคณะกรรมการนโยบายรัฐวิสาหกิจ (สคร.) เปิดเผยว่า ในช่วงสองเดือนแรกของปีงบประมาณ 2562 (เดือนตุลาคม – เดือนพฤศจิกายน 2561) สคร. สามารถจัดเก็บเงินนําส่งรายได้แผ่นดิน จํานวน 60,425 ล้านบาท ซึ่งสูงกว่าประมาณการจํานวน 10,956 ล้านบาท หรือร้อยละ 22 ของเป้าหมาย ซึ่งถือเป็นสัญญาณที่ดีต่อการจัดเก็บรายได้รัฐวิสาหกิจในปีงบประมาณ 2562
รายได้นําส่งสะสม (ต.ค. 61 – พ.ย. 61)
เป้าหมาย (ล้านบาท)  49,470
จัดเก็บเงินนําส่งรายได้ (ล้านบาท)  60,425
ร้อยละของเป้าหมาย  122
รัฐวิสาหกิจที่นําส่งรายได้สูงสุด 5 อันดับแรก ในช่วง 2 เดือนแรกของปีงบประมาณ 2562 ได้แก่ การไฟฟ้าฝ่ายผลิตแห่งประเทศไทย บริษัท ปตท. จํากัด (มหาชน) ธนาคารออมสิน สํานักงานสลากกินแบ่งรัฐบาล และการไฟฟ้าส่วนภูมิภาค รวมจํานวน 49,032 ล้านบาท คิดเป็นร้อยละ 81 ของเงินนําส่งรายได้สะสมทั้งหมด
รัฐวิสาหกิจที่นําส่งเงินรายได้แผ่นดินสะสมสูงสุด 5 อันดับแรกในช่วงสองเดือนแรกของปีงบประมาณ 2562 (ต.ค. 61 – พ.ย. 61)
รัฐวิสาหกิจ รายได้นําส่ง (ล้านบาท)
1) การไฟฟ้าฝ่ายผลิตแห่งประเทศไทย 12,924
2) บริษัท ปตท. จํากัด (มหาชน)  11,679
3) ธนาคารออมสิน  9,270
4) สํานักงานสลากกินแบ่งรัฐบาล  8,255
5) การไฟฟ้าส่วนภูมิภาค  6,903
อื่นๆ   11,393
รวมทั้งหมด  60,425
รัฐบาลไทย-ข่าวทำเนียบรัฐบาล-นายกรัฐมนตรีส่งมอบบ้านและให้กำลังใจผู้ประสบภัยจากพายุโซนร้อน “ปาบึก”
วันจันทร์ที่ 18 มีนาคม 2562
นายกรัฐมนตรีส่งมอบบ้านและให้กําลังใจผู้ประสบภัยจากพายุโซนร้อน “ปาบึก”
นายกรัฐมนตรีส่งมอบบ้านและให้กําลังใจผู้ประสบภัยจากพายุโซนร้อน “ปาบึก” ขอบคุณทุกภาคส่วนที่ได้ช่วยเหลือผู้ประสบภัยพายุ “ปาบึก” พร้อมช่วยบรรเทาความเดือดร้อนในด้านต่าง ๆ
วันนี้ (18 มีนาคม 2562) เวลา 16.30 น. ณ หมู่ที่ 8 ตําบลโพธิ์เสด็จ อําเภอเมืองนครศรีธรรมราช จังหวัดนครศรีธรรมราช พลเอก ประยุทธ์ จันทร์โอชา นายกรัฐมนตรี เป็นประธานส่งมอบบ้านและให้กําลังใจผู้ประสบภัยจากพายุโซนร้อน “ปาบึก” โอกาสนี้ นายกรัฐมนตรีได้เยี่ยมชมบ้าน พร้อมกล่าวแสดงความยินดีกับบ้านหลังใหม่ที่มั่นคงแข็งแรงกว่าเดิม ซึ่งถ้าบ้านแข็งแรง ประชาชนก็ต้องแข็งแรง ทําให้ประเทศแข็งแรงตามไปด้วย และขอให้มีจิตใจเข้มแข็ง ช่วยเหลือซึ่งกันและกัน รวมทั้งช่วยกันทําชีวิตคนรุ่นใหม่ให้ดีกว่าเดิม พร้อมกันนี้ นายกรัฐมนตรีได้กล่าวขอบคุณทุกภาคส่วนที่ได้ช่วยเหลือผู้ประสบภัยพายุ “ปาบึก” ช่วยบรรเทาความเดือดร้อนในด้านต่าง ๆ โดยวันนี้รู้สึกมีความสุขที่ได้เห็นรอยยิ้มของชาวบ้าน ทําให้มีกําลังกายกําลังใจในการทํางานต่อไป
-------------------------------
สํานักโฆษก
รัฐบาลไทย-ข่าวทำเนียบรัฐบาล-นายกรัฐมนตรีเยี่ยมชมนิทรรศการ “วิจัยและนวัตกรรม มข. เพื่อ Thailand 4.0”
วันพุธที่ 21 มิถุนายน 2560
นายกรัฐมนตรีเยี่ยมชมนิทรรศการ “วิจัยและนวัตกรรม มข. เพื่อ Thailand 4.0”
นายกรัฐมนตรีเยี่ยมชมนิทรรศการ “วิจัยและนวัตกรรม มข. เพื่อ Thailand 4.0” แนะให้เร่งทําผลงานวิจัยให้ได้มาตรฐานอุตสาหกรรม มีการจดทะเบียน มอก. พร้อมกับให้พัฒนาสู่เชิงพาณิชย์ นําผลวิจัยมาพัฒนาให้สามารถใช้ได้จริง
วันนี้ (21 มิถุนายน 2560) เวลา 11.30 น. ณ ศูนย์ประชุมกาญจนาภิเษก มหาวิทยาลัยขอนแก่น ภายหลังการกล่าวปาฐกถาพิเศษ เรื่อง “การขับเคลื่อน Thailand 4.0 ในภาคตะวันออกเฉียงเหนือ” พลเอก ประยุทธ์ จันทร์โอชา นายกรัฐมนตรีเยี่ยมชมนิทรรศการ “วิจัยและนวัตกรรม มข. เพื่อ Thailand 4.0” ประกอบด้วย ด้านเกษตรและอาหาร ผลงานวิจัยด้านสุขภาพ ด้านวัสดุและพลังงานในอนาคต ผลการวิจัยด้านการศึกษา ผลงานวิจัยด้าน Bio economy ผลงานวิจัยด้านนวัตกรรม ICT การดําเนินโครงการ Smart City
ทั้งนี้ ระหว่างการเยี่ยมชมนิทรรศการ นายกรัฐมนตรีกล่าวว่า ขอให้เร่งทําผลงานวิจัยให้ได้มาตรฐานอุตสาหกรรม มีการจดทะเบียน มอก. พร้อมกับให้พัฒนาสู่เชิงพาณิชย์ นําผลวิจัยมาพัฒนาให้สามารถใช้ได้จริง
------------------------------
กลุ่มประชาสัมพันธ์และเผยแพร่ สํานักโฆษก
รัฐบาลไทย-ข่าวทำเนียบรัฐบาล-รองนายก “ฉัตรชัย” เผย อสม.ลำปางใช้แอปพลิเคชัน “Smart อสม.” อันดับ 1 ของประเทศ
วันพุธที่ 16 มกราคม 2562
รองนายก “ฉัตรชัย” เผย อสม.ลําปางใช้แอปพลิเคชัน “Smart อสม.” อันดับ 1 ของประเทศ
พลเอก ฉัตรชัย สาริกัลยะ รองนายกรัฐมนตรี  ตรวจเยี่ยมให้กําลังใจพร้อมมอบบัตร Smart card  อสม.ให้ชมรม อสม.ลําปาง เผย อสม.ลําปางมีการใช้งานแอปพลิเคชัน “Smart อสม.” มากเป็นอันดับ 1 ของประเทศ
พลเอก ฉัตรชัย สาริกัลยะ รองนายกรัฐมนตรี ตรวจเยี่ยมให้กําลังใจพร้อมมอบบัตร Smart card อสม.ให้ชมรม อสม.ลําปาง เผย อสม.ลําปางมีการใช้งานแอปพลิเคชัน “Smart อสม.” มากเป็นอันดับ 1 ของประเทศ
วันนี้ (16 มกราคม 2562) ที่ศูนย์แสดงสินค้าเซรามิกและหัตถอุตสาหกรรม อําเภอเกาะคา จังหวัดลําปาง พลเอก ฉัตรชัย สาริกัลยะ รองนายกรัฐมนตรีให้สัมภาษณ์ภายหลังตรวจเยี่ยมติดตามการพัฒนาศักยภาพ อาสาสมัครสาธารณสุขประจําหมู่บ้าน (อสม.) ให้กําลังใจการทํางานและมอบบัตร Smart card ให้แก่ชมรม อสม. จังหวัดลําปางทั้ง 13 อําเภอ ว่า รัฐบาลมีนโยบายในการพัฒนาคุณภาพระบบบริการปฐมภูมิ เพื่อให้ประชาชนเข้าถึงและได้รับบริการที่มีคุณภาพ ลดความเหลื่อมล้ํา ลดความแออัดในโรงพยาบาล โดยเฉพาะประชาชนกลุ่มเปราะบาง การสร้างความเข็มแข็งของชุมชน เน้นการมีส่วนร่วมในการแก้ไขปัญหาตามบริบทของพื้นที่ โดยใช้กลไกขับเคลื่อนในการพัฒนาคุณภาพชีวิตระดับอําเภอ (พชอ.) คลินิกหมอครอบครัว และโรงพยาบาลส่งเสริมสุขภาพตําบล ผ่านเกณฑ์คุณภาพเป็น รพ.สต. ติดดาว
พลเอกฉัตรชัยกล่าวต่อว่า ได้มอบหมายให้กระทรวงสาธารณสุข เร่งรัดพัฒนา อสม. 4.0 เพื่อรองรับกับบริบทปัญหาที่เปลี่ยนแปลง ตอบสนองนโยบายไทยแลนด์ 4.0 ของรัฐบาล โดยให้ อสม. มีทักษะในการใช้เทคโนโลยีดิจิทัล (Digital Skill) ทํางานผ่านแอปพลิเคชัน ถ่ายทอดองค์ความรู้ด้านสุขภาพให้ประชาชน มีความรอบรู้ด้านสุขภาพ (Health Literacy) การปฐมพยาบาลเบื้องต้น มีจิตอาสาและเป็นผู้นําการเปลี่ยนแปลงด้านสุขภาพ และความมีจิตอาสา ส่งผลต่อการทํางานสาธารณสุขเชิงรุกให้มีประสิทธิภาพที่สอดคล้องกับเป้าหมาย ของการพัฒนาที่ยั่งยืน โดยจังหวัดลําปางมี อสม.ทั้งสิ้น 18,847 คน และมีการใช้งานแอปพลิเคชัน “Smart อสม.” มากเป็นอันดับ 1 ของประเทศ
“บัตร Smart card ที่มอบให้ในวันนี้ เพื่อให้เป็นบัตรประจําตัว อสม. มีฐานข้อมูลส่วนบุคคลและข้อมูลจากกรมบัญชีกลาง เป็นทั้งบัตร ATM และบัตรชําระค่าบริการในร้านที่รองรับบัตร ช่วยให้ อสม.มีความสะดวก คล่องตัวมากขึ้น เป็นการสร้างขวัญและกําลังใจให้กับผู้ที่มีจิตอาสาในการช่วยเหลือดูแลด้านสุขภาพแก่ประชาชนในพื้นที่” พลเอก ฉัตรชัยกล่าว
นอกจากนี้ ยังได้พัฒนาคุณภาพโรงพยาบาลส่งเสริมสุขภาพตําบล ให้เป็นรพ.สต.ติดดาว เป็นนโยบายสําคัญภายใต้แผนยุทธศาสตร์ชาติระยะ 20 ปี ด้านสาธารณสุข เพื่อยกระดับหน่วยบริการระดับปฐมภูมิให้ได้มาตรฐาน ประกอบด้วย 5 ดี ได้แก่ การบริหารดี ประสานงานดี ภาคีมีส่วนร่วม บุคลากรดี บริการดี และประชาชนมีสุขภาพดี โดยจังหวัดลําปางมี รพ.สต.ทั้งหมด 141 แห่ง ได้ดําเนินการพัฒนาโดยอาศัยการมีส่วนร่วมของเครือข่ายแบบบูรณาการในระดับอําเภอได้แต่งตั้งทีมพี่เลี้ยงสนับสนุนและพัฒนาคุณภาพรพ.สต.ครบทั้ง 13 อําเภอ ทําหน้าที่สนับสนุนการพัฒนาตามส่วนขาดของ รพ.สต. จากการประเมินตั้งแต่ปี 2560-2561 มีรพ.สต.ผ่านเกณฑ์ ระดับ 5 ดาว จํานวน 44 แห่ง คิดเป็นร้อยละ 31.20 สูงกว่าเป้าหมายของกระทรวงสาธารณสุขที่ตั้งไว้ร้อยละ 25 ตั้งเป้าหมายพัฒนารพ.สต.ทุกแห่งให้ผ่านเกณฑ์ รพ.สต.ติดดาว ระดับ 5 ดาว ภายในปี 2563
**************************** 16 มกราคม 2562
รัฐบาลไทย-ข่าวทำเนียบรัฐบาล-รมว.แรงงาน กำชับนายจ้างปฏิบัติตามกม.ความปลอดภัย
วันพฤหัสบดีที่ 4 ตุลาคม 2561
รมว.แรงงาน กําชับนายจ้างปฏิบัติตามกม.ความปลอดภัย
รัฐมนตรีว่าการกระทรวงแรงงาน ห่วงความปลอดภัยแรงงาน กําชับนายจ้างต้องใส่ใจและปฏิบัติตามกฎหมายความปลอดภัยอย่างเคร่งครัด พร้อมสั่งเจ้าหน้าที่คุมเข้มบังคับใช้กฎหมาย เร่งสร้างการรับรู้ มุ่งเป้าคุ้มครองแรงงานให้ปลอดภัย
นายอนันต์ชัย อุทัยพัฒนาชีพ อธิบดีกรมสวัสดิการและคุ้มครองแรงงาน (กสร.) เปิดเผยว่า จากกรณี ข่าวเกี่ยวกับอุบัติเหตุจากการทํางานที่เกิดขึ้นในช่วงที่ผ่านมา พลตํารวจเอก อดุลย์ แสงสิงแก้ว รัฐมนตรีว่าการกระทรวงแรงงาน ห่วงใยความปลอดภัยในการทํางานของลูกจ้าง จึงได้ย้ําเตือนมายังนายจ้าง สถานประกอบกิจการทุกแห่งให้ตระหนักถึงความปลอดภัยในการทํางานเป็นอันดับแรก โดยต้องใส่ใจและให้ความสําคัญกับการปฏิบัติตามพระราชบัญญัติความปลอดภัย อาชีวอนามัย และสภาพแวดล้อมในการทํางาน พ.ศ. 2554 รวมทั้งกฎกระทรวงและประกาศกรมที่เกี่ยวข้องอย่างเคร่งครัดเพื่อป้องกันและลดการประสบอันตรายจากการทํางาน นอกจากนี้ได้สั่งการให้กสร.กํากับดูแลให้ผู้เกี่ยวข้องปฏิบัติตามกฎหมาย โดยเฉพาะอย่างยิ่งกรณีที่การประสบอันตรายจากการทํางานเกิดขึ้นจากการฝ่าฝืนไม่ปฏิบัติตามกฎหมายของนายจ้างให้ดําเนินการตามกฎหมายอย่างเข้มงวดจริงจัง
อธิบดีกสร. กล่าวต่อไปว่า กสร.ได้กําชับให้พนักงานตรวจความปลอดภัยทั่วประเทศเร่งสร้างการรับรู้เกี่ยวกับข้อกฎหมายและแนวทางการปฏิบัติ ตลอดจนรณรงค์สร้างจิตสํานึกและสร้างวัฒนธรรมความปลอดภัยในการทํางานให้เกิดขึ้นในสังคมไทยเพื่อคุ้มครองป้องกันลูกจ้างให้มีความปลอดภัยในการทํางาน
รัฐบาลไทย-ข่าวทำเนียบรัฐบาล-มาตรการการเงิน เสริมสภาพคล่องสำหรับผู้ประกอบการท่องเที่ยว
วันพุธที่ 12 กุมภาพันธ์ 2563
มาตรการการเงิน เสริมสภาพคล่องสําหรับผู้ประกอบการท่องเที่ยว
วันจันทร์ที่ 11 กุมภาพันธ์ 2563
Your browser does not support the audio element.
ต่อจากนี้ไป ขอเชิญรับฟังไทยคู่ฟ้า ครับ
รัฐบาลเห็นชอบให้สถาบันการเงินของรัฐ ประกอบด้วย ธ. กรุงไทย/ ธ. ออมสิน/ ธ.ก.ส./ ธ.อ.ส./ ธนาคารพัฒนาวิสาหกิจขนาดกลางและขนาดย่อมแห่งประเทศไทย และบรรษัทประกันสินเชื่ออุตสาหกรรมขนาดย่อม ออกมาตรการแบ่งเบาภาระของผู้ประกอบการที่ได้รับผลกระทบจากสถานการณ์ไวรัสโคโรนาสายพันธุ์ใหม่ เช่น ออกสินเชื่อดอกเบี้ยต่ําเงื่อนไขผ่อนปรน ขยายเวลาชําระหนี้ พักชําระหนี้เงินต้น ปรับปรุงโครงสร้างหนี้ ลดอัตราดอกเบี้ยเงินกู้ และพักชําระค่าธรรมเนียมการค้ําประกันสินเชื่อ เพื่อใช้เสริมสภาพคล่องของผู้ประกอบการและดูแลสภาพเศรษฐกิจโดยรวม สําหรับผู้ประกอบการที่สนใจ สามารถสอบถามรายละเอียดเพิ่มเติมได้ที่สถาบันการเงินของรัฐที่ได้ทําธุรกรรมไว้ทุกแห่ง
​
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-รัฐบาลเดินหน้าใช้วิทย์สร้างคนให้คนสร้างชาติ
วันอังคารที่ 20 พฤศจิกายน 2561
รัฐบาลเดินหน้าใช้วิทย์สร้างคนให้คนสร้างชาติ
รัฐบาลผลักดันโครงการวิทย์สร้างคนคนสร้างชาติ โดยนําวิทยาศาสตร์และเทคโนโลยีไปช่วยพัฒนาในเรื่องต่าง ๆ
เสาร์ที่ 17 พ.ย.61
รัฐบาลเดินหน้าใช้วิทย์สร้างคนให้คนสร้างชาติ
ต่อจากนี้ไป ขอเชิญรับฟังไทยคู่ฟ้า ครับ
รัฐบาลผลักดันโครงการวิทย์สร้างคนคนสร้างชาติ โดยนําวิทยาศาสตร์และเทคโนโลยีไปช่วยพัฒนาในเรื่องต่าง ๆ เช่น เกษตรกรยุคดิจิทัล เทคโนโลยีฟาร์มอัจฉริยะ ระบบบริหารจัดการฟาร์ม วิทยาศาสตร์เพื่อชุมชน เช่น ระบบจัดการน้ํานอกเขตชลประทาน เตาชีวมวลช่วยลดการใช้ก๊าซหุงต้ม จัดตั้งโรงประลองต้นแบบทางวิศวกรรมและชมรมนักประดิษฐ์ในโรงเรียนทั่วประเทศ ส่งเสริมวิชาชีพแห่งอนาคต จัดนิทรรศการเคลื่อนที่ให้ความรู้ด้านอาชีพในยุคดิจิทัลแก่เด็ก ๆ และจัดทําระบบ Big Data เพื่อช่วยคาดการณ์ข้อมูลด้านน้ําและอากาศ เป็นต้น ทั้งนี้ รัฐบาลมุ่งหวังพัฒนาคนและยกระดับขีดความสามารถในการแข่งขันของประเทศตามนโยบายไทยแลนด์ 4.0
ร่วมเดินหน้าประเทศไทย กับสํานักโฆษก สํานักเลขาธิการนายกรัฐมนตรี
รัฐบาลไทย-ข่าวทำเนียบรัฐบาล-การบินไทยเสิร์ฟขนมไทยจานพิเศษต้อนรับเทศกาลสงกรานต์ 2560
วันพุธที่ 12 เมษายน 2560
การบินไทยเสิร์ฟขนมไทยจานพิเศษต้อนรับเทศกาลสงกรานต์ 2560
บริษัท การบินไทย จํากัด (มหาชน) กระทรวงคมนาคม ต้อนรับเทศกาลสงกรานต์โดยสร้างสรรค์เมนูขนมไทยและขนมหวานจานพิเศษเพื่อให้บริการแก่ผู้โดยสารในเที่ยวบินของการบินไทยที่เดินทาง ระหว่างวันที่ 13 – 15 เมษายน 2560 โดยมีรายละเอียด ดังนี้
เที่ยวบินภายในประเทศ ให้บริการขนมไทยหรือขนมหวานจานพิเศษในทุกเที่ยวบิน (ยกเว้นมื้ออาหารเช้าสําหรับชั้นธุรกิจ)
สําหรับเที่ยวบินขาออกจากกรุงเทพฯ ให้บริการผู้โดยสารชั้นธุรกิจด้วยเครปข้าวเหนียวมะม่วง และให้บริการผู้โดยสารชั้นประหยัดด้วยวุ้นลอดช่องแตงไทย
สําหรับเที่ยวบินขาเข้ากรุงเทพฯ ให้บริการผู้โดยสารชั้นธุรกิจด้วยตะโก้ทับทิมกรอบ และให้บริการผู้โดยสารชั้นประหยัดด้วยวุ้นทับทิมกรอบกับขนุน
เที่ยวบินระหว่างประเทศ ให้บริการขนมไทยหรือขนมหวานจานพิเศษในทุกเที่ยวบินขาออกจากกรุงเทพฯ เฉพาะมื้อกลางวันและมื้อเย็น
สําหรับผู้โดยสารชั้นหนึ่งให้บริการด้วยไอศกรีมมะม่วงหรรษา
สําหรับผู้โดยสารชั้นธุรกิจและชั้นประหยัด ให้บริการด้วยวุ้นกะทิสาคูมะม่วง
ผู้โดยสารสามารถดูรายละเอียดตารางบิน สํารองที่นั่งและออกบัตรโดยสารได้ที่เว็บไซต์ www.thaiairways.com หรือสํานักงานขายการบินไทยและตัวแทนจําหน่ายทั่วประเทศ หรือ THAI Contact Center โทรศัพท์ 023561111 ตลอด 24 ชั่วโมง
รัฐบาลไทย-ข่าวทำเนียบรัฐบาล-กรมประมงชี้แจงข่าวปัญหา IUU
วันอังคารที่ 30 มกราคม 2561
กรมประมงชี้แจงข่าวปัญหา IUU
อธิบดีกรมประมง ชี้แจงตามที่ฮิวแมนไรต์วอทซ์ (HRW) เผยแพร่รายงานชื่อ “โซ่ที่ซ่อนไว้ : การปฏิบัติมิชอบด้านสิทธิและแรงงานบังคับในอุตสาหกรรมประมงไทย”
วันที่ 24 มกราคม 2561 นายอดิศร พร้อมเทพ อธิบดีกรมประมง กระทรวงเกษตรและสหกรณ์ ชี้แจงตามที่ฮิวแมนไรต์วอทซ์ (HRW) ได้มีการเผยแพร่รายงานชื่อ “โซ่ที่ซ่อนไว้ : การปฏิบัติมิชอบด้านสิทธิและแรงงานบังคับในอุตสาหกรรมประมงไทย” (Hidden Chains: Forced Labor and Rights Abuses in Thailand’s Fishing Industry) ซึ่งระบุว่า ประมงไทยยังไม่หมดปัญหาการค้ามนุษย์ และการบังคับใช้แรงงาน รวมถึงมีข้อบกพร่องที่เกิดขึ้นมากมายจากการดําเนินงานตามมาตรการใหม่ของรัฐบาลไทย ดังนี้
ปัญหาการค้ามนุษย์และการบังคับใช้แรงงานในภาคการประมง เป็นนโยบายสําคัญที่รัฐบาลกําหนดให้เป็นวาระเร่งด่วนระดับชาติ เพื่อต่อต้านการค้ามนุษย์แบบองค์รวม และจากการปฏิรูปการประมง ภายใต้ พรก.การประมง พ.ศ. 2558 กรมประมงได้กําหนดมาตรการและกฎระเบียบต่าง ๆ โดยบูรณาการความร่วมมือและรับฟังความคิดเห็นระหว่างหน่วยงานของรัฐ เอกชน และภาคประชาสังคมทุกภาคส่วนอย่างต่อเนื่อง เพื่อให้การบริหารจัดการทรัพยากรประมงให้เกิดประสิทธิภาพสูงสุด มีความเข้มงวดในการตรวจสอบเรือประมงทั้งก่อนและหลังการออกทําประมง โดยศูนย์ควบคุมการแจ้งเรือเข้า-ออก (PIPO) จํานวนทั้ง 32 แห่ง และจุดตรวจส่วนหน้าอีก 19 แห่ง ซึ่งกระจายอยู่ในจังหวัดชายทะเล โดยเจ้าหน้าที่ชุดสหวิชาชีพ ประกอบด้วย กรมประมง กรมเจ้าท่า ศูนย์ประสานการปฏิบัติในการรักษาผลประโยชน์ของชาติทางทะเล (ศรชล.) กรมสวัสดิการและคุ้มครองแรงงาน และกรมจัดหางาน ซึ่งมีการตรวจเอกสารต่าง ๆ ที่เกี่ยวข้อง และตรวจเรือประมง ตรวจความปลอดภัยของเรือ ตรวจสอบคนประจําเรือว่าถูกต้องตรงตามเอกสาร ในขณะที่จะออกทําการประมง และเมื่อกลับจากทําการประมงก็ได้มีการตรวจสอบความสอดคล้องของแรงงานเมื่อแจ้งออกทําการประมงและขณะที่กลับเข้าท่า ตลอดจนมีการตรวจสอบการจัดเวลาพักให้กับแรงานในเรือประมง รวมทั้งสุขอนามัยและสวัสดิภาพของคนประจําเรือด้วย และมีการการสุ่มสัมภาษณ์ลูกเรือประมงทั้งก่อนและหลังทําการประมง ซึ่งการตรวจสอบดังกล่าว เป็นไปตามกฎกระทรวงระบบความปลอดภัย สุขอนามัย และสวัสดิภาพในการทํางานของคนประจําเรือ พ.ศ. 2559 ตามพรก.การประมง พ.ศ. 2558 และกฎกระทรวงคุ้มครองแรงงานในงานประมงทะเล พ.ศ. 2557 ออกตาม พรบ.คุ้มครองแรงงาน พ.ศ. 2541 นอกจากนี้ ยังมีการออกตรวจตราในเรือกลางทะเล โดยเจ้าหน้าที่จากกองทัพเรือ กองบังคับการตํารวจน้ํา สํานักงานปราบปรามและป้องกันยาเสพติด สํานักงานตรวจคนเข้าเมือง และกรมประมง
ทั้งนี้ การดําเนินการที่เข้มงวดดังกล่าว ถือเป็นการเปิดโอกาสให้แรงงานได้พบกับเจ้าหน้าที่ได้มากขึ้น ป้องปรามการกระทําความผิดในด้านแรงงาน อันจะเป็นช่องทางหนึ่งที่แรงงานบนเรือประมงที่ประสบปัญหาหรือไม่ได้รับความเป็นธรรมจากนายจ้าง สามารถร้องเรียน/ร้องทุกข์ผ่านเจ้าหน้าที่ขณะที่มีการตรวจสอบได้โดยตรง นอกจากนี้ การที่เรือประมงพาณิชย์ถูกกําหนดให้ออกทําการประมงครั้งละไม่เกิน 30 วัน จะทําให้แรงงานไม่ได้ถูกบังคับให้อยู่ในทะเลเป็นระยะเวลานาน อันจะเป็นการลดปัญหาแรงงานในเรือประมงลงได้อีกทางหนึ่งด้วย
------------------------
รัฐบาลไทย-ข่าวทำเนียบรัฐบาล-กสร. แนะนายจ้างใช้หลักแรงงานสัมพันธ์ ร่วมเจรจาหาทางออกก่อนตัดสินใจเลิกจ้างในช่วงโควิด-19 [กระทรวงแรงงาน]
วันพุธที่ 13 พฤษภาคม 2563
กสร. แนะนายจ้างใช้หลักแรงงานสัมพันธ์ ร่วมเจรจาหาทางออกก่อนตัดสินใจเลิกจ้างในช่วงโควิด-19 [กระทรวงแรงงาน]
กรมสวัสดิการและคุ้มครองแรงงานกําหนดมาตรการบรรเทาปัญหาการเลิกจ้างพร้อมเสนอแนะให้นายจ้างนําไปพิจารณาแก้ไขปัญหาร่วมกันกับลูกจ้างโดยใช้หลักแรงงานสัมพันธ์ ในการเจรจาก่อนการเปลี่ยนแปลง สภาพการจ้าง สภาพการทํางานในภาวะวิกฤติของสถานการณ์ผลกระทบจากไวรัสโควิด-19
นายอภิญญา สุจริตตานันท์ อธิบดีกรมสวัสดิการและคุ้มครองแรงงาน (กสร.) เปิดเผยว่า ในอดีตเมื่อปี 2540 ประเทศไทยได้เกิดวิกฤติเศรษฐกิจตกต่ํา นํามาซึ่งการเลิกจ้าง การปิดกิจการของสถานประกอบกิจการเป็นจํานวนมาก ซึ่งกรมได้ออกมาตรการมารองรับปัญหาดังกล่าว เพื่อเป็นการบรรเทาปัญหาการเลิกจ้างในขณะนั้น ปัจจุบันเมื่อเกิดผลกระทบจากไวรัสโควิด-19 จึงได้นํามาเป็นแนวทางเสนอแนะให้สถานประกอบกิจการ นายจ้าง ลูกจ้างได้ปฏิบัติร่วมกัน โดยใช้หลักแรงงานสัมพันธ์ เพื่อให้เกิดการเจรจาก่อนจะเปลี่ยนแปลงสภาพการจ้าง สภาพการทํางาน โดยมีแนวทาง 3 ด้านหลัก ๆ คือ
มาตรการลดค่าใช้จ่ายด้านการบริหาร ได้แก่ นโยบายประหยัดพลังงาน การลดค่าใช้จ่ายด้านการบริหาร รวมทั้งลดต้นทุนต่าง ๆ เท่าที่จําเป็น และ มาตรการลดค่าใช้จ่ายทางด้านแรงงาน โดยต้องเลือกมาตรการที่มีผลกระทบต่อลูกจ้างน้อยที่สุดมาใช้ก่อน อาทิ ลดหรือยกเลิกการทํางานล่วงเวลา ลดค่าใช้จ่ายในส่วนที่เป็นสวัสดิการที่เป็นประโยชน์ต่อลูกจ้างน้อยที่สุด
มาตรการปรับปรุงการบริหารงานบุคคลให้เหมาะสมกับสถานการณ์ เช่น มีการปรับเปลี่ยนโยกย้ายหน้าที่ของลูกจ้างเพื่อวางแผนกําลังคนให้เหมาะสมกับกําลังการผลิต
มาตรการชะลอการเลิกจ้าง หากมีการดําเนินการทั้งสองมาตรการข้างต้นแล้ว ยังมีผลกระทบที่เกิดขึ้นต่อการประกอบกิจการของนายจ้าง จนทําให้ไม่สามารถประกอบกิจการได้ตามปกติ จนอาจทําให้ต้องหยุดกิจการบางส่วนหรือทั้งหมดเป็นการชั่วคราว ให้มีการจัดลําดับความสําคัญของแผนก หรือจํานวนลูกจ้างที่ได้รับผลกระทบจากการหยุดหรือปิดกิจการโดยยึดหลักความเป็นธรรมแก่ทั้งสองฝ่าย
ทั้งนี้ การเปลี่ยนแปลงสภาพการจ้าง สภาพการทํางานตามมาตรการข้างต้น ต้องได้รับความยินยอมจากลูกจ้าง และขอให้การเจรจาตั้งอยู่บนพื้นฐานของหลักสุจริตใจ โดยการเปลี่ยนแปลงนั้นต้องไม่ละเมิดสิทธิของลูกจ้าง และต้องไม่น้อยกว่ามาตรฐานขั้นต่ําตามพระราชบัญญัติคุ้มครองแรงงาน พ.ศ. 2541
อธิบดี กสร. กล่าวเพิ่มเติมว่า หากสถานประกอบกิจการใดต้องการคําแนะนํา หรือขอคําปรึกษาถึงแนวทางการดําเนินการตามมาตรการบรรเทาการเลิกจ้างเพิ่มเติม สามารถติดต่อได้ที่ สํานักงานสวัสดิการและคุ้มครองแรงงานที่สถานประกอบกิจการตั้งอยู่ทั่วประเทศ
รัฐบาลไทย-ข่าวทำเนียบรัฐบาล-พล.อ.ประวิตร กำชับฝ่ายความมั่นคง ช่วยกันหยุดยาเสพติดชายแดนให้ได้ สั่งปูพรมเอ็กซ์เรย์ชุมชนเมือง ต่อภาพทำลายเครือข่ายทั่วประเทศพร้อมกันไป ยันเจ้าหน้าที่มีเอี่ยว...ไม่เอาไว้
วันจันทร์ที่ 12 พฤศจิกายน 2561
พล.อ.ประวิตร กําชับฝ่ายความมั่นคง ช่วยกันหยุดยาเสพติดชายแดนให้ได้ สั่งปูพรมเอ็กซ์เรย์ชุมชนเมือง ต่อภาพทําลายเครือข่ายทั่วประเทศพร้อมกันไป ยันเจ้าหน้าที่มีเอี่ยว...ไม่เอาไว้
พล.ท.คงชีพ ตันตระวาณิชย์ โฆษก กห. เปิดเผยว่า พล.อ.ประวิตร วงษ์สุวรรณ รอง นรม. และ รมว.กห. ได้รับทราบ รายงานความคืบหน้า ผลการปราบปรามยาเสพติด เดือน ต.ค. 61
พล.ท.คงชีพ ตันตระวาณิชย์ โฆษก กห. เปิดเผยว่า พล.อ.ประวิตร วงษ์สุวรรณ รอง นรม. และ รมว.กห. ได้รับทราบ รายงานความคืบหน้า ผลการปราบปรามยาเสพติด เดือน ต.ค. 61 โดยภาพรวมยาเสพติดในแหล่งพักคอยของประเทศเพื่อนบ้าน ยังมีปริมาณมากและรอทยอยลําเลียงเข้าไทย ผ่านช่องทางธรรมชาติและช่องทางผ่านแดนทางภาคเหนือและภาคตะวันออกเฉียงเหนือ โดยหลังเปิดปฏิบัติการกวาดล้าง จับกุมยาเสพติดครั้งใหญ่ทั่วประเทศอย่างจริงจังตลอด 4 เดือนที่ผ่านมา ยังคงพบการลําเลียงผ่านเส้นทางสายหลักในรูปแบบต่างๆและกระจายเข้าชุมชนเมืองอย่างต่อเนื่อง การใช้ยาเสพติดมีมากในกลุ่มเยาวชนและผู้ใช้แรงงาน ซึ่งเป็นปัญหาของอาชญากรรมลูกโซ่ตามมา ผลการจับกุมและยึดยาเสพติด เดือน ต.ค. จับกุมผู้ต้องหาได้กว่า 40,000 ราย และยึดยาเสพติดได้ครั้งละมากๆกว่า 1 ล้านเม็ด เป็นยาบ้ากว่า. 81 ล้านเม็ด ยาไอซ์ 2,022 กก. รวมทั้งเฮโรอีน กัญชา โคเคและฝิ่นจํานวนมาก รวมมูลค่ารวมกว่าหมื่นล้านบาท นอกจากนั้น ยังอายัดทรัพย์สินรอการตรวจสอบ กว่า 1,700 ล้านบาท
พล.อ.ประวิตร ได้ขอบคุณและเป็นกําลังใจให้กับเจ้าหน้าที่ฝ่ายความมั่นคงทุกคน ที่ปฏิบัติงานหนักร่วมกันต่อเนื่องมา มีผลการจับกุมยาเสพติดและผู้เกี่ยวข้องได้มากขึ้นตามลําดับ สะท้อนให้เห็นถึงความจริงจังของหัวหน้าส่วนราชการในพื้นที่ พร้อมทั้งกําชับเป็นนโยบายว่า การแก้ปัญหายาเสพติดในภาพรวม รัฐไม่สามารถดําเนินการเพียงลําพัง จําเป็นต้องดึงพลังความร่วมมือจากทุกภาคส่วนของสังคม ร่วมสร้างการตระหนักรู้และแก้ปัญหาที่เกิดขึ้นไปด้วยกัน
โดยย้ําให้ กองทัพ พยายามติดตามสกัดกั้นและหยุดขบวนการลําเลียงยาเสพติดตามแนวชายแดนให้ได้ และขอให้ฝ่ายปกครองระดับจังหวัด ลงมาถึงกํานัน ผู้ใหญ่บ้าน เพิ่มบทบาทความรับผิดชอบ และเสริมการทํางานร่วมกับสถานีตํารวจพื้นที่มากขึ้น ทั้งการป้องกันและปราบปรามในพื้นที่ชั้นใน ควบคู่กับการเสริมความเข้มแข็งชุมชน ร่วมปฏิบัติการปูพรมเอ็กซ์เรย์พื้นที่ชุมชนเมืองทั่วประเทศ ขับเคลื่อนแก้ปัญหาและทําลายเครือข่ายไปพร้อมกัน โดยเฉพาะในสถานศึกษาและโรงงานอุตสาหกรรม ทั้งนี้ ขอให้สถานีตํารวจพื้นที่ ต้องตอบสนองข้อมูลที่ได้รับแจ้งจากประชาชนทันที และหากมีเจ้าหน้าที่รัฐเข้าไปเกี่ยวข้อง ยืนยันไม่เอาไว้
รัฐบาลไทย-ข่าวทำเนียบรัฐบาล-รมต.สมชาย นำคณะผู้บริหาร ก.อุตฯลงพื้นที่เยี่ยมชมชุมชนผ้าไหมสวาย ชูอัตลักษณ์ท้องถิ่น เชื่อมโยงหมู่บ้านอุตสาหกรรมการท่องเที่ยว
วันอังคารที่ 8 พฤษภาคม 2561
รมต.สมชาย นําคณะผู้บริหาร ก.อุตฯลงพื้นที่เยี่ยมชมชุมชนผ้าไหมสวาย ชูอัตลักษณ์ท้องถิ่น เชื่อมโยงหมู่บ้านอุตสาหกรรมการท่องเที่ยว
รัฐมนตรีช่วยว่าการกระทรวงอุตสาหกรรม นําคณะลงพื้นที่ตรวจเยี่ยมชุมชนบ้านสวาย อ.เมือง จังหวัดสุรินทร์
จ.สุรินทร์ : เมื่อวันที่ 7 พฤษภาคม 2561 - นายสมชาย หาญหิรัญ รัฐมนตรีช่วยว่าการกระทรวงอุตสาหกรรม พร้อมด้วยนายทองชัย ชวลิตพิเชฐ รองปลัดกระทรวงอุตสาหกรรม นางเบญจมาพร เอกฉัตร์ ผู้ตรวจราชการกระทรวงอุตสาหกรรม นายจารุพันธุ์ จารโยภาส รองอธิบดีกรมส่งเสริมอุตสาหกรรม และคณะผู้บริหารกระทรวงอุตสาหกรรม ลงพื้นที่ตรวจเยี่ยมชุมชนบ้านสวาย อ.เมือง จังหวัดสุรินทร์ โดยมี นายทวีป บุญวร นายกบริหารส่วนตําบลสวาย ให้การต้อนรับและกล่าวสรุปการดําเนินงานภาพรวมของชุมชนบ้านสวาย
ชุมชนบ้านสวาย เป็นหนึ่งในชุมชนที่ทางกระทรวงอุตสาหกรรมจะนําไปพัฒนาต่อยอดภายใต้โครงการหมู่บ้านอุตสาหกรรมชุมชนเชื่อมโยงการท่องเที่ยว (CIV 4.0) ตามมาตรการยกระดับเศรษฐกิจฐานชุมชน (Local Economy) ของกระทรวงอุตสาหกรรม โดยชุมชนดังกล่าวมีอัตลักษณ์ความโดดเด่นเรื่องการทอผ้า ซึ่งผ้าที่นิยมในชุมชนนี้คือ” ผ้ายกดอก” นอกจากนี้ยังมีแหล่งท่องเที่ยวที่หลากหลาย ซึ่งที่ผ่านมา กระทรวงอุตสาหกรรม ให้การสนับสนุนและพัฒนาผลิตภัณฑ์บรรจุภัณฑ์เชิงสร้างสรรค์ที่มีอัตลักษณ์ของภูมิภาคสู่สากล ทั้งนี้ ชุมชนดังกล่าวต้องการให้ภาครัฐช่วยสนับสนุนการพัฒนาตราสัญลักษณ์ของชุมชน การเพิ่มประสิทธิภาพกระบวนการผลิตผ้าไหมให้เข้าสู่หมู่บ้านมาตรฐานผลิตภัณฑ์ชุมชนตลอดจนการพัฒนาผลิตภัณฑ์เพื่อเชื่อมโยงกับแหล่งท่องเที่ยว.......